Dié bome se blomme is pragtig | Netwerk24
Deur Anna Celliers 28 September 2019 05:30
Die gewone koraalboom (Erythrina lysistemon) het die goeie gewoonte om sy knobbelrige (soms stekelrige) kaal takke van laatwinter tot die lente vol knalrooi blomme te maak.
Ná dié spogvertoning (hulle is nie suinige blommers nie), wat iewers in Oktober tot 'n einde kom, het die klimopagtige blare in 'n netjiese trio op slanke blaarsteeltjies reeds begin uitloop en sit jy mettertyd met 'n koelteboom van so om en by 6 m tot 8 m hoog, met 'n netjiese kroon.
Die bome is bladwisselend met dik hoofstamme en kort sytakke vol doringagtige uitgroeisels. Die kroon is ylerig en spreidend. Die groot trosse buisblomme is baie nektarryk en lok 'n verskeidenheid insekte wat weer die vleisetende geveerdes lok om te kom weglê. Saadpeule verskyn soms saam met die blomme of agterna, en is swart en bars aan die boom oop om die giftige helderrooi sade bloot te lê.
Vroeër is die bas en blare vir allerlei kwinte en kwale gebruik.
Die bome is pragtig op die agtergrond van struikbeddings, in groot rotstuine tussen aalwyne wat ook saam blom, of as eksemplaar in 'n grasperk. Hulle het egter 'n aggressiewe wortelstelsel en moet minstens 5 m van bousels en grensmure af geplant word.
'n Kuskoraalboom met salmkleurige blomme.
Die gewone koraalboom kom wydverspreid voor, van die Oos-Kaap tot Limpopo, en dan verder in Angola, Botswana, Zimbabwe en noord tot in Tanzanië.
Sy habitat sluit in kusruigte, grasveld en bosveld, dorre streke sowel as somerreënstreke met hoë reënval. In dorre streke is dit 'n klein boompie van ongeveer 5 m hoog met dieselfde verspreiding, maar in vogtige klowe kan dit tot 10 m hoog word. Die bome is sensitief vir koue en swaar ryp.
Grond: goed dreinerende sanderige of leemgrond.
Water: medium- tot min waterverbruik wanneer dit goed gevestig is. Die bome hou in die algemeen nie van baie water in die winter nie.
Bemesting: Kompos in die plantgat en as deklaag om jong bome is voldoende.
Die kleinkoraalboom is perfek vir klein tuine en blom gereeld deur die somer.
Klein wespes lê soms hulle eiers onder die blare en laat dit "vratterig" lyk. Dis nie skadelik vir die boom nie. Larwes val ook nou en dan die boom aan, maar kan met sistemiese insekkorrels verjaag word as dit nodig is.
Nog spesies om te plant
Kuskoraalboom (Erythrina caffra) is 'n middelslag- tot groot bladwisselende boom met 'n regop groeiwyse, 'n geronde kroon en 'n sterk stam wat met gesplete grys bas bedek is. Die trosse helderoranje blomme wat van Junie tot Augustus aan die takpunte verskyn, het teruggebuigde kroonblare. Dit is 'n uitstekende skaduboom vir groot tuine met ligte tot matige winterryp.
Breëblaarkoraalboom (Erythrina latissima) is 'n stewige klein tot middelslag- bladwisselende boom met 'n spreidende groeiwyse. Die hoofstam en groter takke is met growwe grys bas met diep oorlangse splete bedek. Nuwe groeistingels is bedek met wollerige hare en gekromde stekels wat mettertyd verdwyn.
Die mooie blomme van die gewone koraalboom.
Die blare is groot, dik en leeragtig en bestaan uit 'n groot blaar en twee kleiner syblare. Die nuwe groei is sag en fluwelig.
Die dramatiese blomme in wye trosse aan die punte van stomp takke is helderrooi met opvallende wit hare. Groot, wollerige saadpeule dra oranjerooi sade in die herfs. Dit is 'n statige eksemplaarboom vir rypvrye tuine.
Kleinkoraalboom (Erythrina humeana) is 'n pragtige boompie vir klein tuine wat selde hoër as 4 m word. Die blare is gewoonlik langer as dié van ander spesies en gelob en puntig. Die skarlakenrooi blomme is lank, vertoon indrukwekkend en word van die lente tot die herfs gedra, soms meer as een keer per jaar.
Suikerbekkies en bye is lief vir die nektar. Die kleinkoraalboom is bestand teen ryp en raak rustend in die winter in koue klimaatstreke wanneer dit min of geen water moet kry nie.